BODOLAND रादाब: मुसलपुर, 17 मार्च : आसाम बिधान सभानि 63 नं चापागुरि बियाबाव जौसे जौखोन्दो देरहानो हागोनखौ फोरमायथिदों, राज्य सभानि बारग’ एम.पि थामहिनबा चापागुरि बियाबनि इउपिपिएल दोलोनिफ्राय बिजाथि महरै इउ.जि ब्रम्ह बिथांआ । लोगोसेनो बिथांआ फोरमायथिबावयोदि बिपिएफ दोलोआ महाजद जानानै बादायनो थांखि लादोंबाबो चापागुरि बियाबाव महाजदनि जेबो गोहोम गैया फारसेथिं इउपिपिएल दोलोजों लोगोसे दंफायो बिजेपि, जिएसपि दोलोफोरा बेखौ नोजोर होयोब्ला चापागुरि बियाबनिफ्राय इउपिपिएल दोलोनिफ्राय देरहागोना रोखा होननानै बुंथिबावयो । बेनि अनगायैबो बिधान सभा बिसायख’थिनि सिगांआवसो बड’लेण्ड ओन्सोलाव नेसनेल लिबारेसन्स प्रन्ट अप बर’लेण्ड आखाइआव आइजें हमना सोमावसारग्रा जोनोम जानाया सोरनिबा आखाइ थानो हागौ होननानै सन्देह खालामदों मानोना आखाइआव हाथियार हमनानै सोमावसारनो थांखि लानाया आथिखालनि सोरखार बिजेपि दोलोखौ सोंखारिदों बिसायख’थि समाव मोनसेल’ राजखान्थियारि हानजाखौ सोंखारिनानै जोनोम जानाया बेसेबां जुक्टि गोनां होनना सोंथि सोंदों । सा-सानजा भारतनि जेसेबां आखाइआव हाथियार हमनानै सोमावसारदोंमोन बेफोर गासैबो लासै लासै जोबबोगासिनौ दं बिब्दि समाव जोंनि फिसा हालामाव आखाइआव हाथियार लानानै सोमावसारनाया गोबाव सम थावरिनो हानाय नंङा बेनिखायनो आथिखालाव हाथियार हमनानै सोमावसारनाया थांखि थाहैनाय नंङा, जुदि बर’फोरनि गेजेराव गावजों गाव माबाफोर गोरोन्थि जालायदोंबा बेफोरखौ निमाहा होलायनानै सोलिनो नांगोन आरो माबाफोर मोननो गोनांखौ मोननो हायाखैब्ला हाथियार लानानै सोमावसारनो गोनांथि गैया बेफोरखौ मोनसे समाव संबिजिदारि मोन्थाइजों बिनानै लानो नांगोन होननानैबो बुंदेरबावयो ।